text: KIF tabte til Aalborg efter vanvittig afslutning
  03 december 2016 kl. 18.32
  Aalborg Håndbold vandt 31-30 på udebane mod KIF Kolding København efter en vanvittig afslutning med to mål på otte sekunder.
  To mål på otte sekunder og en sejr på ét mål. Aalborg Håndbold udbyggede lørdag føringen i 888 Ligaen i håndbold.
  Det skete efter en hæsblæsende afslutning, hvor hjemmeholdet fik udlignet til 30-30 med lidt over ti sekunder tilbage, inden det alligevel lykkedes for gæsterne at vinde.
  Aalborg Håndbold førte 17-16 ved pausen i kampen i Brøndby, og det fortsatte med at være lige i de sidste 30 minutter.
  Med lidt under to minutter tilbage kunne Simon Hald have bragt gæsterne foran med to mål, men hans afslutning endte på overliggeren.
  Aalborg erobrede dog bolden igen, og 33 sekunder før tid tog træner Aron Kristjánsson timeout. Gæsterne mistede dog hurtigt bolden, og så var det KIF Koldings tur til at tage timeout med 23 sekunder tilbage.
  Og så lignede det ellers, at hjemmeholdet ville få et enkelt point, da Konstantin Igropulo sendte udligningen i mål 13 sekunder før tid, men otte sekunder senere, lå bolden i Koldings eget mål, da Buster Juul fløj ind over fra fløjen og sendte den i mål.
  Aalborg Håndbold topper Håndboldligaen med 20 point for 12 kampe. Det er to point flere end Bjerringbro-Silkeborgs regerende DM-guldvindere.
  KIF Kolding ligger meget uvant uden for slutspilspladserne efter en skidt sæson hidtil. Klubben har kun 11 point for 12 kampe og er nummer ni.
  